
	ΑΝΑ-ΓΝΩΣΕΙΣ

Κείμενα για συγγραφείς και βιβλία

του Διονύση Μουσμούτη
στο Σπίτι της Κύπρου

Την  Τετάρτη 30 Νοεμβρίου 2016 πραγματοποιήθηκε,  στο Σπίτι της Κύπρου, η παρουσίαση του βιβλίου του Διονύση Μουσμούτη, ΑΝΑ-ΓΝΩΣΕΙΣ, Κείμενα για συγγραφείς και βιβλία, που κυκλοφορεί από τις Εκδόσεις Πάπυρος.
Στα είκοσι επτά κείμενα που περιλαμβάνονται στις «Ανα-γνώσεις», κείμενα δημοσιευμένα την τελευταία δεκαετία σε λογοτεχνικά περιοδικά και εφημερίδες, αλλά και ορισμένα αδημοσίευτα, ο Διονύσης  Ν. Μουσμούτης μιλάει για συγγραφείς και βιβλία, φωτίζοντας ποικίλες πτυχές του λογοτεχνικού και του πνευματικού γίγνεσθαι. 

Η Μορφωτικός Σύμβουλος κ. Μαρία Παναγίδου καλωσόρισε τον συγγραφέα, τους ομιλητές και τους παρευρισκομένους και στη συνέχεια η κ. Αγγελική Τσάκωνα, Υπεύθυνη Τύπου και Δημοσίων Σχέσεων του Εκδοτικού Οργανισμού Πάπυρος προλογίζοντας την εκδήλωση έκανε σύντομη αναφορά στην πολυετή δραστηριότητα των Εκδόσεων και παρουσίασε τους συντελεστές της εκδήλωσης.
Για το βιβλίο μίλησαν ο Καθηγητής Συνταγματικού Δικαίου του Εθνικού και Καποδιστριακού Πανεπιστημίου Αθηνών, Νίκος Κ. Αλιβιζάτος, ο ποιητής Γιώργος Βέης, ο κριτικός λογοτεχνίας, Αλέξης Ζήρας και η Δ. Ν. Δικηγόρος, Πιερρίνα Κοριατοπούλου-Αγγέλη.
Ο κ. Αλιβιζάτος αναφέρθηκε στις κατηγορίες των βιβλίων για τα οποία γράφει ο Διονύσης Μουσμούτης. Σύμφωνα με τον ομιλητή είναι βιβλία που θέλουν να πουν κάτι καινούργιο, είτε προτείνοντας μια σύνθεση, είτε αναδεικνύοντας μια πτυχή που δεν έχει αναδειχθεί ακόμη, βιβλία αφιερωμένα σε σημαντικές προσωπικότητες και βιβλία μελετητών Ιστορίας και Αρχαιολογίας αναδεικνύοντας ενδιαφέροντα στοιχεία τα οποία δεν είναι γνωστά στο ευρύ κοινό. Συνεχίζοντας την εισήγησή του ο κ. Αλιβιζάτος έκανε σύντομη αναδρομή στα κινήματα ιδεών και στα μεγάλα πνευματικά ρεύματα που εμφανίστηκαν στην ιστορία της Νεώτερης Ελλάδας και επηρέασαν την παραγωγή ιδεών.
Ο κ. Βέης μιλώντας για την οξυδέρκεια και την ευρυμάθεια του συγγραφέα υπογράμμισε ότι διακρίνεται τόσο για την ορθολογιστική προσέγγιση του εκάστοτε αντικειμένου όσο και την εντατική ανάλυση συγκεκριμένων δομικών στοιχείων του δημιουργικού λόγου. Ενώ καταλήγοντας είπε ότι η επαγγελματική του κατάρτιση σε συνδυασμό με την πολυετή αναγνωστική του εμπειρία του παρέχει τη δυνατότητα να οργανώνει και να εκτελεί μια λυσιτελή, από πολλές πλευρές, υποδειγματική προσέγγιση του έργου εκείνου στο οποίο εστιάζει κάθε φορά την προσοχή του.
Τα άρθρα και τα σχόλια που περιλαμβάνονται στις ΑΝΑ-ΓΝΩΣΕΙΣ του Μουσμούτη, διαπνέονται από μια ελευθερία ως προς τον τρόπο που συνδιαλέγονται με βιβλία, θέματα, ιδέες και έννοιες που ανήκουν στο ευρύτερο πεδίο της κριτικής. Οι κριτικές αναπτύσσουν στα κείμενα αυτά μια στοχαστική περιπλάνηση με αφορμή το θέμα ή τα θέματα του κάθε έργου είπε ο κ. Ζήρας σχολιάζοντας τον τρόπο γραφής του συγγραφέα.

Στα κείμενα τα οποία είναι αφιερωμένα σε πρόσωπα της Ζακύνθου, της ιδιαίτερης πατρίδας του συγγραφέα, επικεντρώθηκε η κ. Κοριατοπούλου-Αγγέλη, επισημαίνοντας ότι χωρίς συναισθηματισμούς και υπερτονισμούς προκρίνει να αναδείξει τις ιδιαιτερότητες της Ζακύνθου, παλαιότερης και σύγχρονης μέσα από αντιπροσωπευτικές, μείζονες ή μη λόγιες φυσιογνωμίες...γράφοντας σε γλώσσα ρέουσα, ύφος διαυγές και ανεπιτήδευτο με εξωστρέφεια, αμεσότητα και κοσμοπολίτικη άνεση σε μια ισορροπία λόγου και πνεύματος, ώστε εντέλει οι αναγνώσεις να καταστούν ένα ευφρόνητο δώρημα.
Η εκδήλωση ολοκληρώθηκε με την αντιφώνηση του συγγραφέα ο οποίος ευχαρίστησε από καρδιάς τους ομιλητές και όλους όσοι συνέβαλαν στην πραγματοποίηση της παρουσίασης του βιβλίου.
Ο Διονύσης Ν. Μουσμούτης είναι συγγραφέας, κριτικός, διευθυντής του περιοδικού Ιστορία. Έχει δημοσιεύσει, από τα τέλη της δεκαετίας του 1970, σειρά μελετημάτων και άρθρων που αφορούν τα νεοελληνικά γράμματα και το θέατρο, κριτικές, καθώς και δεκαοχτώ βιβλία. Το 2011 βραβεύτηκε από την Ακαδημία Αθηνών με το Βραβείο Δοκιμίου του Ιδρύματος Ουράνη για το βιβλίο του Ούγκο Φόσκολο, Ιστορικά και βιογραφικά παραλειπόμενα.

